CELEX: 32011D0827
Language: mt
Date: 2011-11-30 00:00:00
Title: 2011/827/UE: Deċiżjoni ta’ Implimentazzjoni tal-Kunsill tat- 30 ta’ Novembru 2011 li temenda d-Deċiżjoni ta’ Implimentazzjoni 2011/77/UE dwar l-għoti ta’ assistenza finanzjarja tal-Unjoni lill-Irlanda

13.12.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 329/7
            
         DEĊIŻJONI TA’ IMPLIMENTAZZJONI TAL-KUNSILL
   tat-30 ta’ Novembru 2011
   li temenda d-Deċiżjoni ta’ Implimentazzjoni 2011/77/UE dwar l-għoti ta’ assistenza finanzjarja tal-Unjoni lill-Irlanda
   (2011/827/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (UE) Nru 407/2010 tal-11 ta’ Mejju 2010 li jistabbilixxi mekkaniżmu Ewropew ta’ stabbilizzazzjoni finanzjarja (1), u b’mod partikolari l-Artikolu 3(2) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Wara t-talba mill-Irlanda, il-Kunsill taħha assistenza finanzjarja (id-Deċiżjoni ta’ Implimentazzjoni 2011/77/UE (2)) bħala appoġġ għall-programm qawwi ta’ riforma ekonomika u finanzjarja bil-għan li tinkiseb il-fiduċja mill-ġdid, u b’hekk l-ekonomija tkun tista’ tirritorna għal it-tkabbir sostenibbli, u tiġi ssalvagwardjata l-istabbiltà finanzjarja fl-Irlanda, fiż-żona tal-euro u fl-Unjoni.
            
         
               (2)
            
            
               F’konformità mal-Artikolu 3(9) tad-Deċiżjoni ta’ Implimentazzjoni 2011/77/UE, il-Kummissjoni, flimkien mal-Fond Monetarju Internazzjonali u f’kooperazzjoni mal-Bank Ċentrali Ewropew (BĊE), għamlet ir-raba’ reviżjoni tal-progress tal-awtoritajiet Irlandiżi fl-implimentazzjoni tal-miżuri maqbula kif ukoll dwar l-effettività u l-impatt ekonomiku u soċjali ta’ dawk il-miżuri.
            
         
               (3)
            
            
               Ir-rekwiżit tal-Bank of Ireland tal-kapital li għad fadal pendenti naqas minn EUR 500 miljun għal EUR 350 miljun minħabba eżerċizzji oħrajn dwar il-ġestjoni tal-obbligazzjonijiet u qligħ mill-għeluq ta’ kuntratti ta’ lqugħ annessi mal-istrumenti tad-dejn subordinat.
            
         
               (4)
            
            
               L-awtoritajiet Irlandiżi talbu biex imexxu sal-aħħar tat-tieni kwart tal-2012 id-data ta’ skadenza biex jippreperaw il-leġiżlazzjoni għat-tisħiħ tal-qafas regolatorju għas-settur tal-unjins tal-kreditu, biex tippermetti konsultazzjoni fil-fond tal-partijiet involuti. Sadanittant, l-awtoritajiet se jindirizzaw il-punti dgħajfa fil-unjins tal-kreditu li għandhom l-akbar diffikultà filwaqt li jipproteġu depożiti sabiex jassiguraw stabbiltà finanzjarja.
            
         
               (5)
            
            
               L-awtoritajiet Irlandiżi talbu biex id-data ta’ skadenza timxi sal-aħħar tal-ewwel kwart tal-2012 sabiex jippreperaw il-leġiżlazzjoni maħsuba dwar ir-responsabbiltà fiskali li se ddaħħal fis-seħħ it-titjib reċenti tal-Patt ta’ Stabbiltà u Tkabbir, biex tippermetti diskussjoni fil-fond mal-partijiet involuti.
            
         
               (6)
            
            
               Fid-dawl ta’ dawn l-iżviluppi u kunsiderazzjonijiet, id-Deċiżjoni ta’ Implimentazzjoni 2011/77/UE għandha tiġi emendata,
            
         ADOTTA DIN ID-DEĊIŻJONI:
   Artikolu 1
   L-Artikolu 3 tad-Deċiżjoni ta’ Implimentazzjoni 2011/77/UE huwa b’dan emendat kif ġej:
   
               (1)
            
            
               fil-paragrafu 7, il-punt (g) għandu jiġi sostitwit b’dan li ġej:
               
                           “(g)
                        
                        
                           ir-rikapitalizzazzjoni tal-banek domestiċi sal-aħħar ta’ Lulju 2011 (suġġetta għall-aġġustament xieraq għal eżerċizzji mistennija dwar il-ġestjoni tal-bejgħ u l-obbligazzjonijiet tal-assi fil-każijiet tal-Irish Life & Permanent u l-Bank of Ireland) f’konformità mas-sejbiet tal-2011 tal-Analiżi Prudenzjali tal-Valutazzjoni tal-Likwidità (PLAR) u tal-Analiżi Prudenzjali tal-Valutazzjoni tal-Kapital (PCAR), kif imħabbar mill-Bank Ċentrali tal-Irlanda fil-31 ta’ Marzu 2011. Sabiex il-piż ikompli jinqasam aktar, il-pass finali ta’ EUR 0,35 biljun fir-rikapitalizzazzjoni tal-Bank of Ireland għandu jitlesta sa tmiem l-2011 u kwalunkwe rikapitalizzazzjoni ulterjuri tal-Irish Life & Permanent għandha titlesta wara l-bejgħ tas-settur tal-assigurazzjoni.”;
                        
                     
         
               (2)
            
            
               fil-paragrafu 7, il-punti (e) u (p) għandhom jitħassru;
            
         
               (3)
            
            
               fil-paragrafu 8, jiżdiedu l-punti li ġejjin:
               
                           “(d)
                        
                        
                           is-sottomissjoni ta’ leġiżlazzjoni lill-Oireachtas biex jassistu lill-unjins tal-kreditu b’qafas regolatorju msaħħaħ inkluża amministrazzjoni aktar effettiva u rekwiżiti regolatorji.
                        
                     
                           (e)
                        
                        
                           l-adozzjoni ta’ miżuri li jinfurzaw strateġija baġitarja kredibbli u jsaħħu l-qafas baġitarju. L-Irlanda għandha tadotta u timplimenta r-regola fiskali li kwalunkwe dħul addizzjonali mhux ippjanat bejn l-2011-2015 se jiġi allokat għat-tnaqqis tad-defiċit u d-dejn. L-Irlanda għandha tintroduċi Liġi dwar ir-Responsabbiltà Fiskali li tinkludi dispożizzjonijiet għal qafas baġitarju ta’ terminu medju b’limiti multiannwali vinkolanti fuq l-infiq f’kull qasam, b’regoli fiskali u li tassigura l-indipendenza tal-Kunsill Fiskali Konsultattiv. Din għandha ssir billi jitqiesu r-riformi dwar governanza ekonomika riveduta fuq il-livell tal-Unjoni u tibni fuq ir-riformi eżistenti.”.
                        
                     
         Artikolu 2
   Din id-Deċiżjoni hija indirizzata lill-Irlanda.
   Artikolu 3
   Din id-Deċiżjoni għandha tiġi ppubblikata f’Il-Ġurnal Uffiċjali tal-Unjoni Ewropea.
   
   
      Magħmul fi Brussell, it-30 ta’ Novembru 2011.
      
         
            Għall-Kunsill
         
         
            Il-President
         
         J. VINCENT-ROSTOWSKI
      
   
   
      (1)  ĠU L 118, 12.5.2010, p. 1.
   
      (2)  ĠU L 30, 4.2.2011, p. 34.